## Rješenje Agencije za štitu tržišnog natjecanja klasa: UP/I 430-02/2008-04/15, urbroj: 580-03-08-43-4 od 15. rujna 2008.

### NN 110/2008 (26.9.2008.), Rješenje Agencije za štitu tržišnog natjecanja klasa: UP/I 430-02/2008-04/15, urbroj: 580-03-08-43-4 od 15. rujna 2008.

# AGENCIJA ZA ZAŠTITU TRŽIŠNOG NATJECANJA

**3244**

Agencija za zaštitu tržišnog natjecanja na temelju članka 13. stavka 4. Zakona o
državnim potporama (»Narodne novine«, broj 140/05), u upravnom postupku
pokrenutom na zahtjev Ministarstva turizma Republike Hrvatske, za donošenje
odobrenja na Prijedlog Programa kreditiranja seoskog turizma – Razvoj turizma na
selu, temeljem odluke Vijeća za zaštitu tržišnog natjecanja, sa 113. sjednice
održane 15. rujna 2008., donosi

## RJEŠENJE

I. Utvrđuje se da se sredstva predviđena u Prijedlogu Programa kreditiranja
seoskog turizma – Razvoj turizma na selu, ne odnose na državnu potporu u smislu
Zakona o državnim potporama.
II. Ovo rješenje bit će objavljeno u »Narodnim novinama«.

```
Obrazloženje
```

I. Agencija za zaštitu tržišnog natjecanja (dalje: Agencija) zaprimila je 25.
srpnja 2008. zahtjev Ministarstva turizma Republike Hrvatske (dalje:
Ministarstvo), klasa: UP/I 403-02/08-01/49, urbroj: 529-06-08-3, od 24. srpnja
2008., kojim je zatraženo očitovanje u svezi sukladnosti Prijedloga Programa
kreditiranja seoskog turizma – Razvoj turizma na selu (dalje: Prijedlog
Programa) s odredbama Odluke Vlade Republike Hrvatske o objavljivanju pravila o
potporama male vrijednosti kojom je usvojena Uredba Komisije Europskih
zajednica, broj 1998/2006, od 15. prosinca 2006., o primjeni članaka 87. i 88.
Ugovora o Europskoj zajednici na potpore male vrijednosti, ((Službeni list
Europske unije, serija L, broj 379, od 28. prosinca 2006., str. 5 do 10, dalje:
Odluka o državnim potporama male vrijednosti).
Odluka o državnim potporama male vrijednosti odnosno rečena Uredba Komisije
objavljena je 3. svibnja 2007. u »Narodnim novinama«, broj 45/07.
U privitku navedenog zahtjeva, dostavljena je sljedeća dokumentacija: postojeći
Program kreditiranja seoskog turizma (dalje: Program), Ugovor o poslovnoj
suradnji po kreditnom programu – Razvoj turizma na selu (dalje: Ugovor),
Prijedlog Programa, Aneks Ugovora, mišljenje Ministarstva financija od 12.
lipnja 2008., Obrazac standardne metodologije za procjenu financijskog učinka te
Projekcija otplatnog plana za kredit u iznosu od 300.000,00 eura s rokom otplate
od 15 godina i uz poček od jedne godine (dalje: Projekcija otplatnog plana za
kredit).
S obzirom da je u konkretnom slučaju riječ o programu koji se odnosi na dodjelu
državne potpore male vrijednosti, a koji nije bio u potpunosti sukladan s
odredbama iz Odluke o državnim potporama male vrijednosti, Agencija je u svojoj
obavijesti od 31. srpnja 2008., klasa: UP/I 430-02/2008-04/15, urbroj:
580-03-08-43-2, Ministarstvu dostavila naputke o načinu usklađenja Prijedloga
Programa s rečenom Odlukom.
Dana 5. rujna 2008. Agencija je od Ministarstva zaprimila dopunjen Prijedlog
Programa i obrazac Izjave korisnika kredita.
II. Uvidom u zaprimljenu dokumentaciju utvrđeno je sljedeće:
Dana 11. srpnja 2007. Ministarstvo je započelo s provedbom Programa,
subvencioniranjem kamatne stope na kredite u iznosu do 6 posto godišnje, a čiju
diskontiranu vrijednost jednokratno isplaćuje banci za svakog pojedinog
korisnika kredita. Ugovoreni iznos kredita može biti od 10.000,00 do 200.000,00
eura u kunskoj protuvrijednosti.
S obzirom da je interes za navedenu kreditnu liniju velik, a da su proračunska
sredstva u 2008. nedostatna za jednokratne isplate subvencije kamate,
Ministarstvo je predložilo sklapanje Aneksa Ugovora o poslovnoj suradnji s
Hrvatskom bankom za obnovu i razvitak i ostalim bankama, u dijelu koji se odnosi
na način i dinamiku isplate subvencije, kao i na najveći iznos kredita.
U konkretnom slučaju, Ministarstvo predlaže da se subvencije kamata na kredite
isplaćuju u otplatnim ratama sukladno dinamici otplate kredita iz ugovora s
korisnicima kredita, čime Ministarstvo preuzima financijske obveze za vrijeme
trajanja cijelog roka otplate kredita, umjesto dosadašnje jednokratne isplate
kamatne stope za svakog korisnika nakon iskorištenja kredita.
U točki 2. Prijedloga Pravilnika, navedeno je da predmetna subvencija kamatne
stope, predstavlja državnu potporu male vrijednosti sukladno Odluci o državnim
potporama male vrijednosti. Također, navedeno je da će Ministarstvo, kao
davatelj državne potpore postupati sukladno točki IV. Odluke o državnim
potporama male vrijednosti, odnosno da će: izvijestiti korisnika potpore da mu
je dodijeljena državna potpora male vrijednosti, kako bi isto poduzetnik proveo
i u svojim poslovnim knjigama, odnosno kako bi i sam poduzetnik mogao voditi
vlastitu evidenciju o primljenim potporama male vrijednosti; izvijestiti
Agenciju o svakoj dodijeljenoj državnoj potpori male vrijednosti u roku od 15
dana od dana dodjele; voditi evidenciju o dodijeljenim potporama male
vrijednosti po pojedinim korisnicima potpore; te čuvati podatke o dodijeljenim
potporama male vrijednosti deset godina od dana dodjele.
Sukladno točki 5. Prijedloga Programa, najviši iznos kredita bio bi 300.000,00
eura u kunskoj protuvrijednosti, za koji subvencija kamatne stope ne bi
prelazila iznos od 150.000,00 eura u razdoblju od 15 godina, uz poček od jedne
godine, a što i proizlazi iz Projekcije otplatnog plana za kredit. Sukladno
navedenoj projekciji, ukupan iznos subvencije kamate, po pojedinom korisniku, od
strane Ministarstva iznosio bi 146.232,15 eura u razdoblju od 15 godina.
Korisnici kredita mogu biti fizičke i pravne osobe (obiteljska poljoprivredna
gospodarstva i obrti), koji između ostalog, ispunjavaju sljedeće uvjete: da su
upisani u Upisnik poljoprivrednih gospodarstava; da imaju rješenje o odobrenju
za pružanje ugostiteljskih usluga u seljačkom domaćinstvu; da nemaju
nepodmirenih obveza prema Državnom proračunu Republike Hrvatske; da ne spadaju u
kategoriju poduzetnika u teškoćama sukladno točki 9. do 11. Odluke Vlade
Republike Hrvatske o objavljivanju pravila o državnim potporama za sanaciju i
restrukturiranje (»Narodne novine«, broj 20/07); te da se kreditna sredstva
namjeravaju uložiti u smještajne i ugostiteljske kapacitete.
U Prijedlogu Programa predviđeni su sljedeći instrumenti osiguranja povrata
kredita: mjenice i zadužnice, zalog ili fiducijarni prijenos vlasništva na
imovinu uz policu osiguranja imovine vinkuliranu u korist banke, bankarska
jamstva, jamstva Hrvatske agencije za malo gospodarstvo i slično.
Prilikom pokretanja postupka odobravanja kredita, korisnik kredita u obvezi je
dostaviti i izjavu o (ne)dodijeljenim državnim potporama male vrijednosti u
protekle tri fiskalne godine.
Konačno, iz mišljenja Ministarstva financija od 12. lipnja 2008., pro­izlazi da
Ministarstvo financija nema primjedbi na Prijedlog Programa.
III. Razmatrajući ovaj predmet, Vijeće za zaštitu tržišnog natjecanja je na
svojoj 113. sjednici održanoj 15. rujna 2008. utvrdilo da je u konkretnom
slučaju riječ o programu koji se odnosi na dodjelu državne potpore male
vrijednosti, sukladno članku 2. stavku 2. Odluke o državnim potporama male
vrijednosti.
Sukladno navedenom članku, državna potpora male vrijednosti, može se dodijeliti
poduzetniku u iznosu do 200.000,00 eura u kunskoj protuvrijednosti na temelju
srednjeg tečaja Hrvatske narodne banke, tijekom bilo kojeg razdoblja od tri
fiskalne godine.
Za dodjelu državne potpore male vrijednosti nije potrebno odobrenje Agencije.
Naime, kada mjere potpore ispunjavaju uvjete utvrđene u stavcima 2. do 5. članka
2. Odluke o potporama male vrijednosti, smatra se da ne ispunjavaju sve elemente
sadržane u pojmu državne potpore kako je utvrđeno člankom 3. Zakona o državnim
potporama, što je u ovom predmetu utvrđeno.
Iz Prijedloga Programa, razvidno je da ukupan iznos državne potpore za pojedinog
korisnika u razdoblju od 3 fiskalne godine ne smije prelaziti iznos od
1.500.000,00 kuna, a koji predstavlja kunsku protuvrijednost od 200.000,00 eura,
na temelju srednjeg tečaja Hrvatske narodne banke.
Nadalje, iz Prijedloga Programa, utvrđeno je da će Ministarstvo postupati
sukladno točki IV. Odluke o pravilima državne potpore male vrijednosti, odnosno
da će izvijestiti korisnika potpore da mu je dodijeljena državna potpora male
vrijednosti, kako bi isto poduzetnik proveo i u svojim poslovnim knjigama,
odnosno kako bi i sam poduzetnik mogao voditi vlastitu evidenciju o primljenim
potporama male vrijednosti; izvijestiti Agenciju o svakoj dodijeljenoj državnoj
potpori male vrijednosti u roku od 15 dana od dana dodjele; voditi evidenciju o
dodijeljenim potporama male vrijednosti po pojedinim korisnicima potpore, te
čuvati podatke o dodijeljenim potporama male vrijednosti deset godina od dana
dodjele.
Također, Ministarstvo će prije raspodjele predmetnih sredstava, pisanim putem
zahtijevati od poduzetnika očitovanje koliko je poduzetniku u tekućoj i u
prethodne dvije fiskalne godine dodijeljeno državnih potpora male vrijednosti,
sukladno članku 3. točki c) Odluke o državnim potporama male vrijednosti.
Sukladno članku 3. točki 1. Odluke o državnim potporama male vrijednosti
prilikom dodjele državnih potpora male vrijednosti nije dozvoljena kumulacija s
ostalim vrstama državnih potpora, a prema istim opravdanim troškovima, ukoliko
takva kumulacija vodi do većeg intenziteta potpore nego to dozvoljavaju pravila
sadržana u drugim kategorijama državnih potpora (istraživanje i razvoj, mali i
srednji poduzetnici, zapošljavanje, regionalne državne potpore, zaštita okoliša
i usluge od općeg gospodarskog interesa).
Ukoliko Agencija na temelju dostavljenih podataka utvrdi da se potpore male
vrijednosti dodjeljuju suprotno Odluci o državnim potporama male vrijednosti
koja se primjenjuje na potpore male vrijednosti, odnosno suprotno ovom rješenju,
bit će naložen njihov povrat.
Slijedom iznijetog, primjenjujući odredbu iz članka 13. stavka 4. ZDP-a,
Agencija je na temelju odluke Vijeća, odlučila kao u točki I. izreke ovoga
rješenja.
Temeljem članka 18. ZDP-a, rješenja Agencije iz članka 13. ZDP-a, objavljuju se
u »Narodnim novinama«, stoga je odlučeno kao u točki II. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može
pokrenuti upravni spor pred Upravnim sudom Republike Hrvatske u roku od trideset
(30) dana od dana dostave ovog rješenja.

Klasa: UP/I 430-02/2008-04/15
Urbroj: 580-03-08-43-4
Zagreb, 15. rujna 2008.

Predsjednica Vijeća
za zaštitu tržišnog natjecanja
**Olgica Spevec**, v. r.

Rješenje, NN 110/2008-3244
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)